(144)

A Bizottság a kapacitás megszüntetésére irányuló támogatást akkor fogja a Szerződés 87. cikke (3) bekezdésének c) pontjával összeegyeztethetőnek nyilvánítani, ha az megfelel a következő feltételeknek: a) bizonyítani kell, hogy a támogatás az ágazat mint egész érdekét szolgálja. Amennyiben nincs kapacitástöbblet, és egyértelmű, hogy az alkalmazandó előírásokat betartó és máskülönben nem megszüntetendő kapacitást az állatok egészségével vagy az emberi egészséggel kapcsolatos, higiéniai vagy környezeti okok miatt csökkentik – például az általános állománysűrűség csökkentése érdekében –, az elégséges lesz e feltételnek való megfelelés bizonyításához; b) más esetekben a támogatás csak az olyan ágazatokban lévő termelési kapacitás megszüntetésére nyújtható, amely ágazatokban – akár regionális, akár nemzeti szinten – egyértelmű kapacitástöbblet van. Ilyen esetekben ésszerűnek tűnik azt feltételezni, hogy a piaci erők hatására végül megvalósulnak a szükséges szerkezeti kiigazítások. A kapacitáscsökkentésre nyújtott támogatás ennélfogva csak akkor elfogadható, ha egy olyan, az ágazat szerkezetátalakítására irányuló program része, amely pontosan meghatározott célkitűzésekkel és menetrenddel rendelkezik. A Bizottság nem fogja elfogadni a határozatlan időre szóló támogatási rendszereket, mivel a tapasztalat arra utal, hogy ezek a szükséges változtatások elhalasztását eredményezhetik; c) annak biztosítására, hogy a piacon gyors hatást lehessen elérni, a kapacitástöbblet csökkentését célzó rendszerek időtartamának rendes esetben a részvételi kérelmek összegyűjtése vonatkozásában legfeljebb hat hónapra, a tényleges megszüntetés tekintetében pedig további 12 hónapra kell korlátozódnia; d) a Bizottság fenntartja a jogot, hogy a támogatás engedélyezését feltételekhez kösse; e) nem nyújtható olyan támogatás, amely beavatkozna a piac közös szervezésének mechanizmusaiba. Eseti alapon fogják értékelni az olyan ágazatokra vonatkozó támogatási rendszereket, amelyek termelési korlátozások vagy kvóták hatálya alá tartoznak; f) a támogatás kedvezményezettjének megfelelő ellentételezést kell nyújtania. Ez az ellentételezés rendes esetben egy arra irányuló végleges és visszavonhatatlan elhatározásból áll, hogy a szóban forgó termelési kapacitást leépítik vagy visszavonhatatlanul megszüntetik. Ez magában foglalja a kapacitásnak a szóban forgó vállalkozás általi teljes megszüntetését vagy – egynél több termelőhelyen működő társaság esetében – egy meghatározott termelőhely bezárását. A kedvezményezettől jogilag kötelező kötelezettségvállalásokat kell beszerezni arra vonatkozóan, hogy a bezárás végleges és visszafordíthatatlan, valamint hogy a kedvezményezett nem fogja ugyanazt a tevékenységet másutt elkezdeni. E kötelezettségvállalásoknak a szóban forgó létesítmény jövőbeli vevőjére nézve is kötelezőnek kell lenniük; g) csak a ténylegesen termelő mezőgazdasági termelők és csak a bezárást megelőző öt évben folyamatosan használt termelési kapacitások vehetnek részt a kapacitás megszüntetésére vonatkozó támogatási rendszerekben. Azokban az esetekben, amikor a termelési kapacitást már véglegesen megszüntették, vagy amennyiben egy ilyen megszüntetés elkerülhetetlennek tűnik, nincs lehetőség ellentételezésre a kedvezményezett részéről, és nem nyújtható támogatás; h) az erózió és a környezetre gyakorolt más negatív hatások elkerülése érdekében a termelés alól kivont nyílt mezőgazdasági területeket vagy gyümölcsösöket elvileg oly módon kell erdősíteni, hogy ez biztosítsa a környezetre gyakorolt negatív hatások elkerülését. A nyílt mezőgazdasági területek vagy a gyümölcsösök másrészről a tényleges kapacitásmegszüntetéstől számított 15 év után újból használhatók. Addig azonban az ilyen mezőgazdasági területeket és gyümölcsösöket az 1782/2003/EK rendelet 5. cikkével és a vonatkozó végrehajtási szabályokkal összhangban jó mezőgazdasági és ökológiai állapotban kell tartani. A környezetszennyezés integrált megelőzéséről és csökkentéséről szóló, 1996. szeptember 24-i 96/61/EGK tanácsi irányelv (35) hatálya alá tartozó létesítmények bezárását a szóban forgó irányelv 3. cikkében foglalt azon követelménynek megfelelően kell végrehajtani, miszerint meg kell tenni a szükséges intézkedéseket a környezetszennyezés bármilyen kockázatának elkerülésére, és a működés helyszínét kielégítő állapotba kell visszaállítani; i) annak biztosítása érdekében, hogy a rendelkezésre bocsátott állami támogatás a meglévő termelési kapacitások vonatkozásában elérje a maximális hatást, a tagállam biztosítja, hogy csak a kötelező minimális előírásoknak megfelelő vállalkozások legyenek támogathatók, valamint hogy kizárják azokat a vállalkozásokat, amelyek nem felelnek meg ezen előírásoknak, és amelyek egyébként is a termelés megszüntetésére kényszerülnének; j) lehetségesnek kell lennie azon lehetőség kizárásának, hogy a támogatást a nehézségekkel küzdő társaságok megmentésére és szerkezetátalakítására nyújtsák. Ezért amennyiben a támogatás kedvezményezettje pénzügyi nehézséggel küzd, a támogatást a nehézségekkel küzdő vállalkozások megmentéséről és szerkezetátalakításáról szóló közösségi iránymutatásokkal összhangban fogják értékelni; k) a rendszernek az érintett ágazatban működő valamennyi gazdasági szereplő számára ugyanolyan feltételek mellett kell hozzáférhetőnek lennie. A maximális hatás elérése érdekében a tagállamnak a szándéknyilatkozatra vonatkozó felhívások átlátható, a potenciálisan érdekelt termelőket a részvételre nyilvánosan felhívó rendszerét kell alkalmaznia. A rendszer szervezését ugyanakkor oly módon kell irányítani, hogy az ne tegye szükségessé és ne is mozdítsa elő versenyellenes megállapodások létrejöttét vagy az érintett vállalkozások közötti összehangolt magatartást; l) a támogatás összegének szigorúan az eszközök folyó eladási értéken számított értékveszteségének kompenzációjára, valamint az eszközök értékének 20 %-át nem meghaladó ösztönző kifizetésre kell korlátozódnia. Kompenzáció nyújtható a termelési kapacitás megszüntetési költségeire és az erdőtelepítési költségekre is. Támogatás nyújtható továbbá a program végrehajtásából eredő, kötelező szociális költségek ellentételezésére; m) mivel e támogatási intézkedések célja az érintett ágazat szerkezetének átalakítása, a továbbra is ezen ágazatban működő gazdasági szereplők javára, valamint annak érdekében, hogy csökkenteni lehessen a versenyfeltételek torzulásának potenciális veszélyét és a túlkompenzálás veszélyeit, a Bizottság úgy véli, hogy e támogatások költségeinek legalább a felét az ágazatból érkező hozzájárulásokkal kell fedezni. Ez azt jelenti, hogy az ágazatnak a rendszer végrehajtása miatt felmerült tényleges állami kiadások tekintetében legalább 50 %-os készpénz-hozzájárulást kell nyújtania. Ezt a követelményt nem kell alkalmazni, amennyiben a kapacitást egészségügyi vagy környezeti okok miatt szüntették meg; n) ha egy tagállam a kapacitás megszüntetése tekintetében rendszert vezet be, vállalja, hogy nem nyújt támogatást az érintett ágazatban új termelési kapacitások létrehozására a kapacitás-megszüntetési program befejezését követő öt éven belül.